Με έκτακτο ΔΣ, η ΕΕΕΠ κάλεσε τα καζίνο να δώσουν εξηγήσεις - Επιστολή και από την Regency στην ΕΕΕΠ με την οποία ζητά να επιβληθεί άμεσα η νομιμότητα στη λειτουργία των καζίνο

Για την παροχή εξηγήσεων στην Επιτροπή Ελέγχου και Εποπτείας παιγνίων καλούνται την επόμενη εβδομάδα οι διοικήσεις των καζίνο με οφειλές στον ΕΦΚΑ.

Μετά τη χθεσινή επιστολή από την αρμόδια διεύθυνση του ΕΦΚΑ, η οποία ενημέρωνε την ΕΕΕΠ ότι τα καζίνο Λουτρακίου, Ρίου, Αλεξανδρούπολης και Κέρκυρας δεν έχουν προχωρήσει σε ρυθμίσεις των οφειλών τους στον ΕΦΚΑ έως τις 31.12.2019, ο πρόεδρος της ΕΕΕΠ ως αρμόδιας πλέον συγκάλεσε για σήμερα έκτακτο διοικητικό συμβούλιο, όπου αποφασίστηκε η κλήση των οφειλετών.

Ήδη μάλιστα, έχουν επιδοθεί στις εν λόγω επιχειρήσεις με δικαστικό επιμελητή οι σχετικές κλήσεις.

Εν τω μεταξύ σήμερα η Regency Entertainment, των καζίνο της Πάρνηθας και της Θεσσαλονίκης έστειλε επιστολή στην ΕΕΕΠ με την οποία «ζητεί από την Επιτροπή να ενεργήσει ταχύτατα για την επιβολή της νομιμότητας». Η επιστολή, η οποία κοινοποιείται επίσης και στον υπουργό Εργασίας και Κοινωνικών Υποθέσεων κ. Γιαννη Βρούτση καθώς και τον διοικητή του ΕΦΚΑ κ. Χρήστο Χάλαρη, κάνει λόγο για «καθυστέρηση της επιβολής του νόμου με αποτέλεσμα να παρέχεται τελικό αθέμιτο όφελος στους παρανομούντες και να επιβάλλεται αβάστακτο βάρος σε εμάς που τηρούμε ευλαβικά τη νομιμότητα».

Επισημαίνεται εδώ ότι η αντίδραση της Regency έρχεται μετά τα προχθεσινά δημοσιεύματα του protothema.gr ότι τέσσερα καζίνο (Λουτρακίου, Ρίου, Αλεξανδρούπολης και Κέρκυρας) χρωστούν 100 εκατ. ευρώ, ενώ βάσει απόφασης που δημοσίευσε τον Δεκέμβριο ο ΕΦΚΑ οι διοικήσεις των καζίνο θα έπρεπε να ρυθμίσουν τα χρέη τους προς τον φορέα έως 31 Δεκεμβρίου, διαφορετικά θα ανακληθεί για περισσότερο από δύο μήνες η άδεια λειτουργίας τους. Τυχόν υποτροπή της επιχείρησης στην ίδια παραβίαση, δίνει τη δυνατότητα οριστικής ανάκλησης της άδειας του καζίνου (άρθρο 161 του νόμου 4635/2019). Η αρμόδια διεύθυνση του ΕΦΚΑ, το Κέντρο Είσπραξης Ασφαλιστικών Οφειλών έστειλε χθές επιστολή στην αρμόδια ΕΕΕΠ, «να προχωρήσει στις ενέργειες αρμοδιότητάς της δεδομένου ότι οι επιχειρήσεις καζίνο στις οποίες κοινοποιείται το παρόν έγγραφο, δεν ανταποκρίθηκαν στην από 6/12/2019 πρόσκλησή μας για εξόφληση ή ρύθμιση των ληξιπρόθεσμων ασφαλιστικών οφειλών τους μέχρι την 31/12/2019.». Η επιστολή του ΚΕΑΟ κοινοποιήθηκε στην Vivere Entertainment με πρόεδρο και διευθύνοντα σύμβουλο τον κ. Κωνσταντίνο Πηλαδάκη, την κοινοπραξία του Λουτρακίου με διαχειριστή τον κ. Παντελή Κουρή, την Θέρος International με εκπρόσωπο επίσης τον κ. Πηλαδάκη και την Ελληνικό Καζίνο Κέρκυρας με πρόεδρο και διευθύνοντα τον κ. Πηλαδάκη.

Ειδικότερα όσον αφορά την επιστολή της Regency Entertainment προς την ΕΕΕΠ:

«Βάσει του άρθρου 378 παρ. 18 του ν. 4512/2018, όπως ισχύρι μετά την αντικατάστασή του από το άρθρο 161 του ν.4635/20109, η ΕΕΕΠ υποχρεούται να προβεί σε προσωρινή (δύο μηνών) ανάκληση της άδειας λειτουργίας των επιχειρήσεων καζίνο που καθυστερούν άνω των 60 ημερών την καταβολή ή τη ρύθμιση των οφειλομένων ασφαλιστικών εισφορών τους.

Η σχετική αρμοδιότητα της ΕΕΕΠ είναι δέσμια. Η επιβολή της διοικητικής κύρωσης της ανάκλησης της άδειας των επιχειρήσεων καζίνο που αθετούν τις κοινωνικοασφαλιστικές τους υποχρεώσεις είναι απαρέγκλιτα υποχρεωτική. Αυτό προκύπτει όχι μόνο από τη ρητή διατύπωση του νόμου αλλά και από τη διεθνούς βεληνεκούς αρχή του κράτους δικαίου που αποτελεί και συνταγματική αρχή στη χώρα μας και επιβάλλει την τιμωρία (ποινική, διοικητική και αστική των παρανομούντων).

Εσείς ως μέλη της ανεξάρτητης διοικητικής αρχής που ελέγχει και εποπτεύει, μεταξύ άλλων, τις επιχειρήσεις καζίνο είστε υποχρεωμένοι να εφαρμόσετε τον νόμο και να προβείτε σε προσωρινή ανάκληση των αδειών των οφειλετών κοινωνικοασφαλιστικών εισφορών.

Ενώ ο τύπος βοά για τις κοινωνικοασφαλιστικές οφειλές των καζίνο (με εξαίρεση τα καζίνο της Πάρνηθας και της Θεσσαλονίκης), οι οποίες ανέρχονται σε πολλά (περίπου 100) εκατ. ευρώ, εσείς καθυστερείτε την εφαρμογή του νόμου. Τούτο έχει ως συνέπεια να παρέχεται τελικώς αθέμιτο όφελος στους παρανομούντες και να επιβάλλεται αβάστακτο βάρος σε εμάς (τα καζίνο της Πάρνηθας και της Θεσσαλονίκης) που τηρούμε ευλαβικά τη νομιμότητα.

Όλες οι επιχειρήσεις καζίνο επλήγησαν σοβαρά από την κρίση της τελευταίας δεκαετίας. Αλλά όσες κατορθώνουν να ανταποκρίνονται στις υποχρεώσεις τους θυσιάζοντας τα μετοχικά τους κεφάλαια και με την στήριξη των εργαζομένων τους, είναι απαράδεκτο να μένουν απροστάτευτες και έρμαια αυτής της κατάστασης ανομίας και στρέβλωσης κάθε έννοιας ανταγωνισμού. Έχουμε φτάσει στο σημείο, επιχείρηση- πρωτεργάτης αυτής της τακτικής, με δεκάδες εκατομμύρια ευρώ συσσωρευμένων παλαιών αλλά και νέων χρεών με μετόχους άφαντους και απόντες ως προς τις υποχρεώσεις της, όχι μόνο να μην τυγχάνει οιασδήποτε συνέπειας ή επίπτωσης αλλά να αποδύεται και σε απανωτές νομικές οχλήσεις εναντίον μας- 26 αγωγές σε διάστημα λίγων ετών επικαλούμενη το «πλαίσιο ανταγωνισμού».

Θωρούμε ότι πρέπει να ενεργήσετε ταχύτατα για την επιβολή της νομιμότητας», καταλήγει η επιστολή.